### 11.    Forslag til reviderede retningslinjer for folkeoplysningsområdet

**Åbent**

Sagsnr.: 326-2011-78969       J.nr.: 18.14.00           Dokumentnr.:
326-2016-148726

**Sagstype**

Beslutning.

**Resume og sagens baggrund**

En del praksisændringer og præciseringer ved bevilling af
tilskud til foreningslivet har sammen med Kommunalbestyrelsens beslutning om,
at der kan bevilges op til 85 % i lokaletilskud på foreningsområdet givet
anledning til en revision af retningslinjerne for folkeoplysningsområdet.
Folkeoplysningsudvalget har derudover forslag til ændringer på områderne:
Medlemstilskud, pulje til forbedring af klubhuse og tilskud til ungdomsklubber.

**Indstillinger**

Direktøren indstiller, at de reviderede retningslinjer godkendes
med de af Folkeoplysningsudvalget foreslåede ændringer.

**Behandling**

Kultur- og Fritidsudvalget, Økonomiudvalget og Kommunalbestyrelsen.

**Sagsfremstilling**

Siden vedtagelsen af de gældende retningslinjer for tilskud
m.m. til folkeoplysningsområdet er der sket en række praksisændringer ligesom
Kommunalbestyrelsen har vedtaget, at der kan bevilges op til 85 % i
lokaletilskud på foreningsområdet. Folkeoplysningsudvalget har derfor på flere
møder arbejdet med revision af retningslinjerne. De af udvalget foreslåede
ændringer er nu indarbejdet i forslaget. Der er hovedsagelig tale om
redaktionelle ændringer og præciseringer. På tre områder indeholder revisionen
dog væsentlige ændringer. Det drejer sig om følgende:

|  |  |  |  |
| --- | --- | --- | --- |
| **Reviderede retningslinjer** | **Nuværende ordning** | **Forslag til ændringer** | **Begrundelse** |
| Mulighed for regulering af medlemstilskud  (side 4) | 200 kr. pr. medlem under 25 år | Der ydes maksimalt 225 kr. pr. medlem under 25 år. | Medlemstilskuddet er ikke prisfremskrevet siden det blev fastsat ved kommunesammenlægningen i 2007. |
| Pulje til tilskud til renovering og forbedring af klubhuse  (side 10) | Ingen pulje | Der gives Folkeoplysningsudvalget mulighed for - indenfor egen budgetramme - at afsætte en pulje til formålet. | Der kan ikke ydes tilskud til forbedringer via lokaletilskuddet. Det kan derfor være svært for nogle foreninger selv at løfte opgaven i forhold til omkostningstunge projekter. Energibesparende foranstaltninger vil blive prioriteret højt, idet det vil mindske foreningernes driftsudgifter og få afsmittende effekt på udgifterne til lokaletilskud. |
| Tilskud til ungdomsklubber  (side 10) | Grundtilskud, medlemstilskud og løntilskud | Grundtilskuddet forhøjes og medlemstilskuddet udgår. | De nuværende retningslinjer har vist sig at være meget uhensigtsmæssige at arbejde med. Medlemmerne i en ungdomsklub har en meget anderledes mødefrekvens/loyalitet. Fremmødet kan svinge fra deltagelse i et enkelt arrangement til at deltage i alle arrangementer og klubaftener. Opgørelse af antal medlemmer pr. 31. december (som øvrige foreninger gør) giver derfor ikke et retvisende billede af aktivitetsniveauet og deltagerantallet. |

**Økonomiske konsekvenser**

De fleste af de foreslående ændringer har ingen økonomisk
konsekvens. De få steder, hvor der er en økonomisk konsekvens, kan den afholdes
indenfor Folkeoplysningsudvalgets budget.

**Folkeoplysningsudvalgets møde den 15. marts 2016:**

Udvalget besluttede at indstille forslaget til godkendelse
med følgende rettelser:

Under medlemstilskud tilføjes: Der udløses kun
medlemstilskud ved minimum 15 aktivitetsgange i en sæson.

Under tilskud til leder- og instruktøruddannelse tilføjes:

Hver forening kan maximalt forvente et tilskud på kr.
50.000,-.

**Kultur- og Fritidsudvalgets
møde den 10. maj 2016:**

Anbefales.

**Økonomiudvalgets møde den 18.
maj 2016:**

Anbefales.

**Bilag**

|  |  |
| --- | --- |
| Forslag til retningslinjer for tilskud til folkeoplysningsområdet | 326-2016-158174 |